แบงก์เข้มปล่อยสินเชื่อเอสเอ็มอี-ครัวเรือน
สถาบันการเงินทั่วประเทศ มองสินเชื่อโต เข้มงวดปล่อยกู้เอสเอ็มอี สินเชื่อครัวเรือนบางประเภท
11 ก.พ. 2556

สถาบันการเงินทั่วประเทศ มองสินเชื่อโต เข้มงวดปล่อยกู้เอสเอ็มอี สินเชื่อครัวเรือนบางประเภท 
ธนาคารแห่งประเทศไทย (ธปท.) สำรวจความคิดเห็นผู้บริหารระดับสูงที่ดูแลงานด้านสินเชื่อของธนาคารพาณิชย์ไทย ต่างประเทศ และสถาบันการเงินเฉพาะกิจ จำนวน 25 แห่ง ผู้ประกอบธุรกิจบัตรเครดิตและธุรกิจสินเชื่อส่วนบุคคล (นันแบงก์) อีก 24 แห่ง รวม 49 แห่ง ในไตรมาสแรกปีนี้ ส่วนใหญ่ยังคาดว่าแนวโน้มสินเชื่อเพิ่มขึ้น ทั้งจากผู้ประกอบการรายใหญ่ ขนาดกลางและขนาดย่อม (เอสเอ็มอี) รวมถึงสินเชื่อภาคครัวเรือน 
ขณะเดียวกัน สถาบันการเงินก็มีแนวโน้มเพิ่มความเข้มงวดมาตรฐานการให้สินเชื่อกับธุรกิจเอสเอ็มอีต่อเนื่อง เพราะมีความกังวลเกี่ยวกับคุณภาพสินเชื่อ
อย่างไรก็ตาม สถาบันการเงินบางส่วนอาจจะผ่อนคลายมาตรฐานการให้สินเชื่อเพื่อซื้อที่อยู่อาศัยมากขึ้น เพราะการแข่งขันสูง ส่วนสินเชื่อบัตรเครดิตและสินเชื่อครัวเรือนอื่นๆ เริ่มมีความเข้มงวด เนื่องจากความกังวลเกี่ยวกับคุณภาพ จึงต้องพิจารณาความน่าเชื่อถือของผู้กู้ และความเสี่ยงของหลักทรัพย์ค้ำประกัน
ศูนย์วิจัยมหาวิทยาลัยธุรกิจบัณฑิตย์ เปิดผลสำรวจผู้บริหารบริษัทจำนวน 418 คน ระหว่างวันที่ 29 ม.ค.-4 ก.พ. 2556 พบว่าผู้บริหารจำนวน 63.7% มีความเห็นว่าค่าแรง 300 บาททำต้นทุนธุรกิจพุ่ง 5.1% แต่เลือกวิธีปรับขึ้นราคาสินค้าเพียง 44% ส่วนใหญ่หันไปเพิ่มประสิทธิภาพพนักงานและลดต้นทุนด้านอื่นๆ